KSA hou Proteas op knieë | Maroela Media
Die Proteas sal in die komende reeks ook die knie buig. Foto: Randy Brooks/AFP.
Die Proteas sal aanhou om vóór die aanvang van wedstryde die knie ter ondersteuning van die Black Lives Matter-beweging te buig.
Dít volg nadat 'n afvaardiging van Krieket Suid-Afrika (KSA) met die Proteas se kapteins en spanbestuur vergader het.
"Die besluit om die spelers oor dié gebaar te betrek is nie ligtelik geneem nie. Ons is verheug dat ons die geleentheid gehad het om dit met die kapteins te bespreek. Om die knie te buig is intussen as 'n beginselsaak aanvaar," het Lawson Naidoo (KSA-raadvoorsitter) gesê.
Volgens Naidoo is om te kniel 'n belangrike gebaar in die stryd teen diskriminasie in sport en in die samelewing.
"Suid-Afrikaanse sportmanne en -vroue behoort hier die leiding te neem," het hy bygevoeg.
Die nasionale krieketbeheerliggaam het op 26 Oktober – kort vóór die aanvang van die Proteas se Wêreldbeker-kragmeting teen die Wes-Indiese Eilande – geëis dat elke speler die knie ter ondersteuning van BLM moet buig.
Daar het ook 'n storm oor Quinton de Kock losgebars nadat die 28-jarige paaltjiewagter hom aan die wedstryd onttrek het.
Hy het later in 'n verklaring gesê dat KSA se dekreet hom onkant betrap het.
"Ek gaan nie jok nie. Ek was geskok toe ons op pad na 'n belangrike wedstryd aangesê is om 'n opdrag te volg, terwyl 'n mens tussen die reëls kon lees wat die moontlike gevolge sou wees as jy dit nie doen nie," het De Kock gesê.
"Ek het nie verstaan waarom ek met 'n gebaar iets moet bewys nie, terwyl ek daagliks by mense van alle rasse leer en vir hulle lief is. Wanneer jy sonder enige voorafbespreking aangesê word om iets te doen, is dit betekenisloos."
Hoewel KSA later erken het dat sy tydsberekening swak was, het die hele span vóór die oorblywende Wêreldbeker-wedstryde die knie gebuig.
Die Proteas se eendagreeks teen Nederland begin Vrydag op SuperSportpark, terwyl Indië in Desember na Suid-Afrika toer.
Cricket South Africa have confirmed that the Proteas will continue to take a knee through their home international season.#BlackLivesMatter pic.twitter.com/apzEGyi1mm
Wat van White Lives Matters????? Is ons lewens nie soveel werd soos swart lewens nie??? Daar word daagliks wit boere vermoor in Suid-Afrika maar daaraan word niks gedoen nie. En mens buig net jou knieg voor ons Enigste Ware Lewendige Almagtige God, voor niks en niemand anders nie.
Enigeiets vir geld…
Maak soos julle wil met die speletjie wat julle by jul britse meesters geleer het .
Wat 'n klomp snert wat op almal afgedwing word. Ek wens die spelers het die ruggraat gehad om vir KSA en die groepie wat hierop aandring te sê "gaan weg"
"Volgens Naidoo is om te kniel 'n belangrike gebaar in die stryd teen diskriminasie in sport en in die samelewing"